O‘zbekistonning uchta viloyati maydonlarini sug‘orish uchun Tojikiston suv omboridan qo‘shimcha suv olinadi

Vazirlar Mahkamasining 2020 yil 18 iyulda qabul qilingan tegishli farmoyishiga asosan joriy yilda kuzatilayotgan suv tanqisligi sharoitida respublikaning Sirdaryo havzasiga bog‘langan maydonlaridagi qishloq xo‘jaligi ekinlarini sug‘orish uchun Tojikistonning “Baxri Tochik” suv omboridan qo‘shimcha suv olinadi.
Suv xo‘jaligi vazirligi xabariga ko‘ra, farmoyishga asosan “Baxri Tochik” suv omboridan qo‘shimcha suv chiqarishni tashkil qilish maqsadida Tojikistonga quvvati 500 l/s, suv chiqarish balandligi 10 m bo‘lgan 5 dona A50GO-0,5/10 rusumli nasos agregati, 20 dona ETsV turdagi har xil nasoslar va boshqa moddiy-texnik resurslar yetkazib beriladi. 
Shuningdek, nasos stansiyalarini ta'mirlash-tiklash xarajatlari qoplab beriladi. Bu ishlarni amalga oshirish uchun Vazirlar Mahkamasining zaxira jamg‘armasi hisobidan 1,5 mlrd. so‘m mablag‘ ajratiladi.
Ushbu moddiy-texnik resurslar Tojikiston Energetika va suv resurslari vazirligining tegishli tashkilotiga qaytarib olmaslik sharti bilan topshiriladi.